b'\n_START_ARTICLE_\nUkhta\n_START_PARAGRAPH_\nUkhta (russisk: \xd0\xa3\xd1\x85\xd1\x82\xd0\xb0) er en industriby i Republikken Komi nordvest i Russland. Den ligger ved elva Ukhta, rundt 260\xc2\xa0km nord\xc3\xb8st for Syktyvkar. Innbyggertall: 103\xc2\xa0340 (folketelling 2002), 110\xc2\xa0548 (folketelling 1989).\n_START_SECTION_\nHistorie\n_START_PARAGRAPH_\nOljekilder langs elva Ukhta var kjent allerede p\xc3\xa5 1600-tallet. P\xc3\xa5 midten av 1800-tallet begynte industrialisten M.\xc2\xa0K.\xc2\xa0Sidorov \xc3\xa5 bore etter olje i omr\xc3\xa5det. Det var en av de f\xc3\xb8rste oljebr\xc3\xb8nnene i Russland. Sm\xc3\xa5skala oljefelt var i drift i Ukhta i 1920\xe2\x80\x931921. Landsbyen Tsjibju ble grunnlagt ved elva Ukhta i 1929, og i 1939 ble navnet endret til det n\xc3\xa5v\xc3\xa6rende Ukhta. Bosetningen fikk bystatus i 1943, da den ble tilknyttet Petsjorabanen. _NEWLINE_Byen ekspanderte p\xc3\xa5 1940- og 1950-tallet, mye p\xc3\xa5 grunn av tvangsarbeidere, som for det meste var politiske fanger som ble sendt dit i Stalintiden i Sovjetunionen.\n_START_SECTION_\n\xc3\x98konomi og n\xc3\xa6ringsliv\n_START_PARAGRAPH_\nUkhta ligger i Petsjorabekkenet, en viktig olje og gass-produserende region. Oljefeltene ligger like s\xc3\xb8r for byen. Noe av Ukhtas olje blir raffinert lokalt, men mesteparten blir sendt gjennom r\xc3\xb8rledninger til oljeraffinerier mellom St.\xc2\xa0Petersburg og Moskva._NEWLINE_Ukhta lufthavn ligger 5\xc2\xa0km \xc3\xb8st for byen.'